**Diaspora** on avoimen lähdekoodin hajautettu yhteisöpalvelu. Ohjelmistoa alkoivat kehittää neljä New Yorkin yliopiston tietotekniikan opiskelijaa tavoitteenaan luoda yhteisöpalvelu, jossa kunnioitetaan käyttäjien yksityisyyttä ja annetaan heidän päättää omien tietojensa käyttämisestä.

Historia
--------

Diaspora sai alkunsa keväällä 2010, kun New Yorkin yliopiston Courant-instituutissa tietotekniikkaa opiskelleet Daniel Grippi, Maxwell Salzberg, Raphael Sofaer ja Ilya Zhitomirskiy osallistuivat oikeustieteen professori Eben Moglenin sosiaalista mediaa ja yksityisyyttä käsittelevälle luennolle ja päättivät sen innoittamina alkaa kehittää avoimen lähdekoodin yhteisöpalveluohjelmistoa, jonka lähtökohtana olisi taata käyttäjien yksityisyys. Huhtikuussa he alkoivat kerätä projektia varten lahjoituksia Kickstarter-sivuston kautta. Heidän tarkoituksenaan oli saada kokoon 10 000 dollaria, mutta lahjoituksia kertyi lopulta 200 000 dollarin edestä.

Ensimmäinen, kehittäjille suunnattu versio Diasporan lähdekoodista julkistettiin syyskuussa 2010, ja siitä löydettiin aluksi useita tietoturva-aukkoja. Niiden korjaamisen jälkeen käynnistettiin alfa-vaihe, jossa palveluun joindiaspora.com-palvelimelle alettiin lähettää kutsuja, ensisijaisesti niille henkilöille, jotka olivat lahjoittaneet rahaa Kickstarterin kautta, ja myöhemmin muille.

Marraskuussa 2011 yksi Diasporan kehittäjistä, Ilja Žitomirski, kuoli 22-vuotiaana.

Teknologia
----------

Diasporan alkuperäinen kehittäjätiimi: Max Salzberg, Dan Grippi, Raphael Sofaer ja Ilya Zhitomirskiy.
Diasporassa käyttäjien tietoja ei ole keskitetty yhdelle palvelimelle, vaan verkosto koostuu useista eri tahojen ylläpitämistä palvelimista, joiden välillä käyttäjien data liikkuu. Palvelimia kutsutaan nimellä "pod" (suom. *palko*). Liikenne palvelimien välillä on salattu.

Diasporaan voi liittyä joko rekisteröitymällä jonkun muun tahon ylläpitämälle palvelimelle tai perustamalla oman palvelimen. Kehitystiimin ylläpitämälle joindiaspora.com-palvelimelle liittymiseen vaaditaan tällä hetkellä kutsu, mutta monille muille palvelimille voi liittyä ilman kutsua. Oman palvelimen perustaminen vaatii teknistä osaamista.

Diaspora on ohjelmoitu Ruby-ohjelmointikielellä käyttäen Ruby on Rails -ohjelmistokehystä. Diaspora on avointa lähdekoodia. Se on lisensoitu AGPLv3-lisenssillä, ja osia siitä on lisensoitu myös MIT-lisenssillä.

Ominaisuudet
------------

Diaspora-viesteissä voi olla tekstiä, kuvia tai videoita. Viestejä voi kommentoida, niistä voi tykätä tai ne voi jakaa uudelleen. Viestejä voi muotoilla yksinkertaisella merkintäkielellä.

Viestit voivat olla julkisia tai näkyvyydeltään rajoitettuja. Rajoitetut viestit näkyvät vain käyttäjän ystäville. Ystävät voi jakaa eri ryhmiin, niin sanottuihin "näkymiin" (*aspects*). Oletuksena käyttäjällä neljä näkymää, "Perhe", "Kaverit", "Työ" ja "Tuttavat", mutta näkymiä voi itse luoda uusia. Ystävät eivät näe, minkä nimiseen näkymään he kuuluvat. Ystävilleen voi lähettää myös yksityisviestejä.

Toisen käyttäjän voi mainita viestissä kirjoittamalla @-symbolin ja hänen nimensä. Tällöin hän saa ilmoituksen maininnasta. Lisäksi viestinsä voi merkitä hashtageilla. Hashtag koostuu sanasta ja sen edessä olevasta #-symbolista (esim. #wikipedia). Tietyillä hashtageilla merkittyjä viestejä voi etsiä hakukentässä ja niitä voi alkaa seurata.

Diasporan voi yhdistää Facebookiin, Twitteriin ja Tumblriin. Tällöin Diaspora-viestinsä voi halutessaan lähettää myös näihin palveluihin. Ihmisiä voi myös kutsua liitymään Diasporaan joko Facebookin kautta tai sähköpostilla. Diasporan ensimmäinen sovellus, Cubbi.es, on työkalu, jonka avulla voi kerätä kuvia internetissä.

Toisin kuin esimerkiksi Facebookissa tai Google+:ssa, Diasporassa pseudonyymien käyttäminen on sallittua.

Lähteet
-------

1. ↑ . Tieto on haettu Wikidatasta.
2. ↑  Diaspora, Inc. Contributor Agreement Diaspora Foundation. Viitattu 26.9.2014.
3. 1 2  Decentralize the web with Diaspora Kickstarter, Inc. Viitattu 4.12.2011. (englanniksi)
4. ↑  Matilainen, Ville: Diaspora\*: Pakkomuutto Facebookista *Voima*.  21.6.2010.  Arkistoitu 8.8.2011. Viitattu 4.12.2011.
5. ↑  Dwyer, Jim: Four Nerds and a Cry to Arms Against Facebook *The New York Times*.  11.5.2010. Viitattu 4.12.2011. (englanniksi)
6. ↑  Developer Release  15.9.2010. Diaspora Foundation.  Arkistoitu 2.12.2012. Viitattu 4.12.2011. (englanniksi)
7. ↑  Pitkänen, Perttu: Tietoturva-aukot kiusaavat Anti-Facebookin esiversiota  21.9.2010. It-viikko. Viitattu 4.12.2011.
8. ↑  Private Alpha Invites Going Out Today  23.11.2010. Diaspora Foundation.  Arkistoitu 12.11.2011. Viitattu 4.12.2011. (englanniksi)
9. ↑  Linnake, Tuomas: Diasporan puuhamies kuoli nuorena  14.11.2011. It-viikko. Viitattu 4.12.2011.
10. 1 2  Hancock, Terry: Why You Should Join Diaspora Now, Like Your Freedom Depends On It  14.9.2011. Free Software Magazine.  Arkistoitu 24.11.2011. Viitattu 4.12.2011. (englanniksi)
11. ↑  Yegulalp, Seldar: Diaspora: A first peek at Facebook's challenger *Computerworld*.  17.9.2010. Computerworld Inc.. Viitattu 4.12.2011. (englanniksi)
12. ↑  Part I – Signing up Diasporial. Viitattu 4.12.2011. (englanniksi)
13. ↑  lsm5: An Introduction to the Diaspora Source  12.4.2011. GitHub Inc. Viitattu 4.12.2011. (englanniksi)
14. ↑  maxwell: New CLA 12 13 10  28.1.2011. GitHub Inc. Viitattu 4.12.2011. (englanniksi)
15. 1 2  Part IV – Start sharing! Diasporial. Viitattu 4.12.2011. (englanniksi)
16. ↑  Formatting text Diasporial. Viitattu 4.12.2011. (englanniksi)
17. ↑  Part II – Interface and Aspects Diasporial. Viitattu 4.12.2011. (englanniksi)
18. ↑  Part V – Conversations Diasporial. Viitattu 4.12.2011. (englanniksi)
19. 1 2  The Diaspora Project Diaspora Foundation. Viitattu 4.12.2011. (englanniksi)
20. ↑  Part III – Follows and Followers Diasporial. Viitattu 4.12.2011. (englanniksi)
21. ↑  Kaste, Martin: Who Are You, Really? Activists Fight For Pseudonyms  28.9.2011. NPR. Viitattu 4.12.2011. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Diaspora (ohjelmisto)**.
* Diaspora-säätion verkkosivut
* Joindiaspora.com-podi
* Luettelo Diaspora-palvelimista
* Diaspora Github-sivustolla